Rådets konklusioner

af 20. oktober 2003

om en åben koordinationsmetode for tilstrækkelige og bæredygtige pensioner

(2003/C 260/02)

RÅDET FOR DEN EUROPÆISKE UNION,

SOM ERINDRER OM FØLGENDE:

(1) Det Europæiske Råd har i overensstemmelse med den integrerede samfundsøkonomiske strategi, der blev fastlagt i marts 2000 i Lissabon, og som reaktion på den første fælles rapport fra Kommissionen og Rådet om tilstrækkelige og bæredygtige pensioner, understreget behovet for at bevare dynamikken i samarbejdet på dette område ved at anvende den åbne koordinationsmetode og opfordret til yderligere reformer med særlig fokus på stigende beskæftigelsesfrekvens blandt ældre arbejdstagere.

(2) Behovet for at fremskynde reformen af pensionssystemerne med henblik på at sikre, at de både er finansielt holdbare og opfylder deres sociale mål, også ved en gradvis stigning inden 2010 på omkring 5 år i den reelle gennemsnitsalder, hvor folk holder op med at arbejde i Den Europæiske Union, blev særligt understreget af Det Europæiske Råd i Barcelona.

(3) Den fælles rapport fra Kommissionen og Rådet om "forøgelse af arbejdsmarkedsdeltagelsen og fremme af aktiv aldring" (marts 2002) taler kraftigt for en forebyggende tilgang, som omfatter hele livet, inden for rammerne af en overordnet og integreret strategi til at tage udfordringen i forbindelse med befolkningens aldring op, og rapporten gennemgik alle de faktorer, som gør det muligt for folk at komme ind på arbejdsmarkedet og for arbejdstagere at forblive erhvervsaktive længere.

(4) Kommissionen og Rådet understreger i deres fælles rapport om tilstrækkelige og bæredygtige pensioner på baggrund af en gennemgang af de forskellige politikker, som medlemsstaterne har gennemført, at en afbalanceret hensyntagen til både sociale og finansielle faktorer er en forudsætning for at opnå politisk tilslutning til pensionsreformer, og opfordrede medlemsstaterne til at fastholde tempoet i reformprocessen og gennemføre realistiske og effektive strategier; en hævelse af den faktiske pensionsalder og den deraf følgende højere beskæftigelsesgrad for ældre arbejdstagere er et effektivt redskab til at løse begge problemer.

(5) Hvorvidt pensionerne i nogle medlemsstater også i fremtiden er tilstrækkelige afhænger i stigende grad af muligheden for at optjene tilstrækkelige supplerende pensionsrettigheder, men for personer, der skifter job eller afbryder deres karriere, vanskeliggøres dette af betingelserne for optjening, bevarelse og overførsel af rettigheder til arbejdsmarkedsrelateret pension, hvilket også kan udgøre en stor hindring for arbejdstageres mobilitet; Kommissionen har forelagt arbejdsmarkedets organisationer et høringsdokument om dette spørgsmål.

(6) Kommissionen har i sin meddelelse "Styrkelse af Lissabon-strategiens sociale dimension: Strømlining af den åbne koordination inden for social beskyttelse" foreslået, at den åbne koordinationsmetode anvendes på pensionsområdet efter 2006 inden for en strømlinet ramme, på grundlag af en evaluering af arbejdet i de forskellige processer inden for social beskyttelse, herunder pensionsområdet.

(7) Udvalget for Social Beskyttelse har i sin udtalelse om strømlining kraftigt tilsluttet sig formålet med at styrke den sociale dimension i Lissabon-strategien og understreget behovet for, at de forskellige elementer af det arbejde, der er udført indtil dato i forbindelse med sociale beskyttelsespolitikker, herunder pensioner, fortsat er synlige for offentligheden; Udvalget for Social Beskyttelse har endvidere opfordret Kommissionen til at oplyse, hvordan den åbne koordinationsmetodes gensidige læringsaspekt kan styrkes på pensionsområdet.

(8) På arbejds- og socialministrenes uformelle møde den 11. juli 2003 i Varese blev det drøftet, hvorledes samarbejdet om pensioner kan forbedres og styrkes på grundlag af den åbne koordinationsmetode.

RÅDET FOR DEN EUROPÆISKE UNION

(1) UNDERSTREGER, at befolkningens aldring berører alle nuværende medlemsstater og tiltrædende lande, og at det er hensigtsmæssigt at fremme en omfattende og integreret strategi for at sikre tilvejebringelsen af tilstrækkelige og bæredygtige pensioner fremover; det er også væsentligt at udvikle politikker, der tilskynder nuværende og kommende generationer til at forblive aktive, når de bliver ældre.

(2) BEKRÆFTER, at etableringen af tilstrækkelige, bæredygtige og moderne pensionssystemer ligger inden for de nationale politikkers kompetenceområde, men at denne proces kan understøttes gennem et styrket samarbejde på EU-plan, der bygger på den åbne koordinationsmetode.

(3) GIVER PÅ NY UDTRYK FOR, at målet om at forlænge arbejdslivet i overensstemmelse med det mål, der blev fastlagt i Barcelona, er særlig vigtigt, både som et bidrag til pensionssystemernes bæredygtighed og tilstrækkelighed og som et integreret aspekt af målet om at øge den samlede og specifikke beskæftigelsesfrekvens i overensstemmelse med de mål, der blev fastlagt i Lissabon og i Stockholm.

(4) UNDERSTREGER betydningen af, at Rådet (EPSCO) kommer til at spille en mere aktiv rolle ved at fremme koordineringen mellem beskæftigelses- og social- og arbejdsmarkedspolitikkerne, der skal indgå i den overordnede indsats med henblik på at gøre pensionssystemerne tilstrækkelige, finansielt bæredygtige og moderne.

(5) UNDERSTREGER, at Udvalget for Social Beskyttelse - alt efter behov i samarbejde med Beskæftigelsesudvalget og Udvalget for Økonomisk Politik - i betydeligt omfang bør støtte Rådet (EPSCO), herunder navnlig ved at foretage specifikke undersøgelser, der fokuserer på de fælles udfordringer for pensionssystemerne.

(6) HILSER MED TILFREDSHED, at Kommissionen med henblik på Det Europæiske Råds forårsmøde i 2004 og eventuelt også det sociale trepartstopmøde har forpligtet sig til at forelægge en rapport om de fremskridt, der er gjort for at opnå Barcelona-målet, nemlig at hæve den faktiske gennemsnitsalder, hvor folk holder op med at arbejde.

(7) UNDERSTREGER, hvor afgørende det er at koordinere den sociale beskyttelse og de økonomiske og beskæftigelsesmæssige politikker og inden for rammerne af reformprocessen fortsat at være yderst opmærksom på at sikre tilstrækkelige pensioner parallelt med, at systemerne er finansielt bæredygtige og moderne.

(8) ANERKENDER behovet for også at modernisere de arbejdsmarkedsrelaterede pensioner og noterer sig, at der er blevet rettet en opfordring til arbejdsmarkedets parter om, at de på grundlag af Kommissionens høringsdokument i henhold til traktatens artikel 138 om overførselsmulighederne for arbejdsmarkedsrelaterede pensioner overvejer en strategi, der skal mindske hindringerne for mobilitet.